嶽麓區

嶽麓（粵拼：ngok6 luk6）係中華人民共和國湖南省長沙市嘅市轄區。面積552km²，人口80.2萬（2012年）。嶽麓區位於長沙市中心西面，喺1996年4月22號成立，區治喺金星路（望嶽街道）。 史 嶽麓區得名自區內嘅嶽麓書院。喺民國時就有設嶽麓區，喺1950年4月時嶽麓同金盆、文藝、會春合併做郊區。1959年3月31號長沙縣歸長沙市時，郊區併入長沙縣。1960年8月26號嶽麓從長沙縣度恢復返，1974年1月6號嶽麓併入西區，直到1996年4月22號先至恢復爲而家嘅嶽麓區。 喺1996年恢復嶽麓時，佢繼承咗原先西區嘅麓山南路、銀盆嶺、桔子洲、望月村4條街道，以及原先郊區嶽麓山、望嶽2個鄉，兼攞埋望城縣嘅天頂鄉，而區府喺銀盆南路89號。喺1996年長沙市區大變動時，解散咗郊區，郊區嘅農林漁牧場分曬畀新設嘅5個市區，其中嶽麓得到咗西湖漁場、嶽麓漁場、養鹿場、東方紅農場。 2000年時，嶽麓轄8街道、1鎮、2鄉；2004年，轄9街道、1鎮、1鄉；2008年，轄10街道、4鎮、1鄉；2012年轄15街、2鎮。 2012年7月，坪塘鎮、含浦鎮、天頂鄉改曬爲同名街道。當年9月，坪塘街道分爲坪塘、洋湖2處街道，含浦街道分爲含浦、學士2處街道；同時將觀沙嶺街道嘅銀橋社區、西湖街道金星社區嘅部分（銀雙路以北）劃去銀盆嶺街道；而嶽麓街道靳江河以南部分歸洋湖街道。 政區 轄15條街道，2個鎮。 街道：嶽麓街道、桔子洲街道、望月湖街道、銀盆嶺街道、觀沙嶺街道、西湖街道、望城坡街道、望嶽街道、咸嘉湖街道、梅溪湖街道、天頂街道、坪塘街道、洋湖街道、含浦街道、學士街道 鎮：蓮花鎮、雨敞坪鎮 此外重有2個景區、2個園區： 景區：嶽麓山風景名勝區麓山景區、桔子洲景區 園區：大學科技園、嶽麓科技產業園 註、攷